bluuebunny/crossref_metadata_2025 huggingface dataset:
Χαρακτηριστικά βιομάζας ορεινών εδαφών υπό την επίδραση δασολιβαδικών χειρισμών
Authors: Μαντζανάς Κωνσταντίνος
Published: August 2021

Η συνδυασμένη επίδραση της αραίωσης φυτειών τραχείας πεύκης και της σποράς ψυχανθών ή λίπανσης στην παραγωγικότητα των φυτειών αυτών αποτελούσε τον κύριο σκοπό της παρούσας εργασίας. Συγκεκριμένα μελετήθηκαν οι αλληλεπιδράσεις των δέντρων και των φυτών της υποβλάστησης, καθώς και η περιεκτικότητα του εδάφους σε άζωτο. Επιλέχθηκαν δύο πειραματικές επιφάνειες, μία στη χαμηλή και μία στην ημιορεινή ζώνη της βόρειας Ελλάδας. Οι δύο επιφάνειες βρίσκονται στις εγκαταστάσεις του Ινστιτούτου Δασικών Ερευνών στα Λουτρά Θέρμης και στη Χρυσοπηγή Σερρών αντίστοιχα. Το πειραματικό σχέδιο που εφαρμόστηκε ήταν ομάδες με υποομάδες. Στη χαμηλή ζώνη (Θέρμη) έγινε αραίωση των δέντρων τραχείας πεύκης ηλικίας 30 ετών και δημιουργήθηκαν τρεις φυτευτικοί σύνδεσμοι: 2x4, 3x6 και 4x8 μ. ή 1240, 550 και 310 δέντρα / εκτάριο αντίστοιχα, σε δύο επαναλήψεις, που αποτελούσαν τις ομάδες. Σε όλη την επιφάνεια έγινε σπορά με το αγρωστώδες Phalaris aquatica. Σε κάθε φυτευτικό σύνδεσμο εφαρμόστηκαν τρεις χειρισμοί υποβλάστησης: α) σπορά με ψυχανθή (Trifolium subterraneum KaiMedicago lupulina), s) λίπανση με άζωτο (νιτρική αμμωνία) και γ) μάρτυρας (καμιά επέμβαση), που αποτελούσαν τις υποομάδες. Στη μεσαία ζώνη (Χρυσοπηγή), όπου τα δέντρα ήταν ηλικίας 60 ετών περίπου, ορίστηκαν τρεις βαθμοί σκίασης (μεγάλος, μέτριος, μικρός) ανάλογα με το ποσοστό φωτός που διαπερνούσε την κόμη των δέντρων, σε τρεις επαναλήψεις. Σπορά αγρωστωδών δεν έγινε γιατί υπήρχε ήδη το αυτοφυές Festuca valesiaca. Οι χειρισμοί της υποβλάστησης ήταν οι ίδιοι μεαυτούς της Θέρμης. Τα αποτελέσματα ήταν τα ακόλουθα: Η μείωση της συγκόμωσης προκάλεσε αύξηση της διαμέτρου των δέντρων και της παραγωγής των φυτών της υποβλάστησης στην επιφάνεια της Θέρμης, ενώ στη Χρυσοπηγή δεν είχε καμιά επίδραση. Το ολικό άζωτο του εδάφους δεν μεταβλήθηκε με τη μείωση της συγκόμωσης των δέντρων στη Θέρμη, ενώ στη Χρυσοπηγή αυξήθηκε ελαφρά. Οι χειρισμοί της υποβλάστησης δεν επηρέασαν την αύξηση των δέντρων κυρίωςλόγω της σχετικά μεγάλης ηλικίας των δέντρων. Η λίπανση με άζωτο είχε ως αποτέλεσμα την αύξηση της παραγωγής των φυτών του υπορόφου κατά 25% σε σχέση με τη σπορά ψυχανθών και κατά 42% σε σχέση με το μάρτυρα στη χαμηλή ζώνη. Στη μεσαία ζώνη, η σπορά με ψυχανθή και η λίπανση με άζωτο δε διέφεραν, ενώ είχαν σημαντικά μεγαλύτερη παραγωγή από το μάρτυρα. Η υγρασία πιθανόν ήταν ο παράγοντας που καθόρισε το ύψος της παραγωγής, ιδιαίτερα κατά το δεύτερο έτος που ήταν πολύ ξηρό, ενώ πιθανόν το μειωμένο φως που διαπερνούσε την κόμη των δέντρων στους πυκνούς συνδέσμους ήταν ο παράγοντας που μείωσε την παραγωγή κατά το πρώτο υγρό έτος. Η σπορά ψυχανθών αύξησε την κάλυψη της βλάστησης και στις δύο επιφάνειες. Η μεγαλύτερη παραγωγή της σποράς ψυχανθών παρατηρήθηκε στο μεσαίο φυτευτικό σύνδεσμο στη χαμηλή ζώνη και στο μικρό βαθμό σκίασης στην μεσαία ζώνη. Τα πλεονεκτήματα της σποράς των ψυχανθών στη χαμηλή ζώνη, ισορροπούσαν τη μικρότερη παραγωγή σε σχέση με τη λίπανση, ενώ στη μεσαία είχαν τα ίδια αποτελέσματα στην παραγωγή του υπορόφου.
Μεταλλακτική δυσφωνία
Authors: Ξωφύλλης Αθανάσιος
Published: August 2021

Οι λειτουργικές - ψυχογενείς δυσφωνίες αποτελούν ένα μεγάλο ποσοστό διαταραχών της φώνησης. Μία από αυτές τις δυσφωνίες είναι και η Μεταλλακτική Δυσφωνία. Για τη συγκεκριμένη διαταραχή φωνής δεν υπάρχουν επιδημιολογικά στοιχεία, ενώ ειδικότερα στην ελληνική βιβλιογραφία υπάρχει μόνο μία αναφορά (13). Το δείγμα της παρούσας μελέτης περιλαμβάνει 41 άρρενες ασθενείς, 26 εφήβους και 15 ενήλικες, από 14 έως 37 ετών. Ο αριθμός αυτός είναι ο μεγαλύτερος που συναντάται στη βιβλιογραφία. Σκοπός της μελέτης ήταν να αναλυθούν βασικές ακουστικές παράμετροι της φωνής των ασθενών αυτών, με στόχο την καταγραφή των «φωνητικών αποτυπωμάτων». Η οριοθέτηση και καταγραφή των ακουστικών γνωρισμάτων της διαταραχής αυτής, θα βοηθήσει στην αναγνωρισιμότητα της δυσφωνίας, στη διαφορική της διάγνωση και στην έγκαιρη αντιμετώπισή της. Ως εκ τούτου μελετήθηκαν η Βασική Συχνότητα φώνησης, η Ένταση της φωνής και η Μέγιστη Διάρκεια φώνησης. Από τα στοιχεία που προέκυψαν διαπιστώνουμε πως η συχνότητα φώνησης των ασθενών με Μεταλλακτική Δυσφωνία ήταν μέσα στα πλαίσια γυναικείων συχνοτήτων και μερικών ξεπερνούσαν τις γυναικείες νόρμες κατά 35Hz. Ακόμη, διαπιστώθηκε πως το δυναμικό εύρος της φωνής τους έχει ως μέσο όρο τα 66dB που υπολείπεται του φυσιολογικού μέσου όρου ανδρικής φωνής κατά 16dB. Η συχνότητα φώνησης και η ένταση σε συνδυασμό με τη μικρής διάρκειας φώνηση, καθιστούν τη φωνή των ασθενών αυτών χαμηλή, ασθενική και ιδιαίτερα ψιλή. Οι ακουστικές μετρήσεις αποτελούν στη Μεταλλακτική Δυσφωνία ένα εύκολο, ακριβές και γρήγορο διαγνωστικό εργαλείο. Πιστεύω πως επικείμενες μελέτες θα αποδείξουν πως θα αποτελέσουν και σημείο αναφοράς για τη θεραπεία των δυσφωνιών, κυρίως ως μέσο οπτικής βιοανάδρασης.
Οι ομάδες πίεσης και η δράση τους στο Ευρωπαϊκό Κοινοβούλιο
Authors: Χατζηγιάννη Ευθαλία-Έλια
Published: August 2021

Η σύγχρονη ευρωπαϊκή πραγματικότητα χαρακτηρίζεται από την πορεία προς την ενοποίηση του μεγαλύτερου μέρους των ευρωπαϊκών χωρών στο θεσμικό μόρφωμα της Ευρωπαϊκής Ένωσης. Σε ένα σύντομο, από ιστορική άποψη, χρονικό διάστημα, η ΕΕ θα κληθεί να υπηρετήσει την επιθυμία των πολιτών της ευρωπαϊκής ηπείρου για συνεργασία και συμμετοχή στο πλαίσιο της και να ανταποκριθεί στις αυξημένες ανάγκες που θα παρουσιασθούν με την εισαγωγή δέκα επιπλέον χωρών σε αυτήν. Οι δυσκολίες που έχουν παρουσιασθεί ως σήμερα στη διακυβέρνηση της ΕΕ αναμφισβήτητα θα πολλαπλασιασθούν και η κατανόηση των διαδικασιών χάραξης και εφαρμογής της ευρωπαϊκής πολιτικής από το σύνολο των ευρωπαίων πολιτών θα αποτελέσει σημαντική πρόκληση για τους ευρωπαίους ηγέτες. Η «Ευρώπη των 25» θα πραγματοποιηθεί σε μία περίοδο εξαιρετικά κρίσιμη για την ΕΕ στο επίπεδο της αποδοχής της από τους πολίτες. Η διαπιστωμένη, σήμερα, αποστασιοποίηση του πολίτη από την ΕΕ δύναται στο άμεσο μέλλον να καταλήξει σε πλήρη διάσταση των κυβερνώντων από τους κυβερνώμενους και αποξένωση του πολίτη από το ευρωπαϊκό σύστημα. Το γεγονός αυτό, το οποίο εγκυμονεί σημαντικό κίνδυνο αμφισβήτησης του θεσμού σε μία περίοδο που η αποδοχή του από τους πολίτες θα είναι ιδιαίτερα αναγκαία, οφείλεται, σε μεγάλο βαθμό, στην έλλειψη κατανόησης του τρόπου διακυβέρνησης της ΕΕ και των μηχανισμών που τον διέπουν από τους πολίτες. Για το λόγο αυτό απαιτείται η ενδελεχής μελέτη όλων των παραγόντων που επηρεάζουν την ευρωπαϊκή διαδικασία λήψης αποφάσεων. Η παρούσα διδακτορική διατριβή αποσκοπεί στη διασαφήνιση μέρους της ευρωπαϊκής διαδικασίας λήψης αποφάσεων που σχετίζεται με τις Ομάδες Πίεσης και τη δράση τους στο Ευρωπαϊκό Κοινοβούλιο. Στα εθνικά κράτη που απαρτίζουν την Ευρωπαϊκή Ένωση (με την εξαίρεση της Μεγάλης Βρετανίας), οι πολίτες είναι συνηθισμένοι στην παραδοσιακή πολιτική επιρροή που ασκείται μέσα από τα κόμματα, τους βουλευτές και τα Μέσα Μαζικής Ενημέρωσης. Οι παραδοσιακές αυτές ομάδες πολιτικής επιρροής έχουν εδώ και δεκαετίες βρει τη θεσμική τους θέση μέσα στα δημοκρατικά και φιλελεύθερα συντάγματα των χωρών-μελών της ΕΕ. Βεβαίως δίπλα σε αυτές τις θεσμοθετημένες ομάδες υπάρχουν και άλλες Ομάδες Συμφερόντων οι οποίες, με την εξαίρεση των θεσμοθετημένων συνδικαλιστικών ομάδων, δρουν συνήθως στο παρασκήνιο. Οικονομικοί παράγοντες και ποικίλα συμφέροντα ανιχνεύονται σε δημοσιεύματα στον τύπο, εντοπίζονται μέσα από τροπολογίες που κατατίθενται την τελευταία στιγμή σε νομοσχέδια στο Κοινοβούλιο, ιχνηλατούνται σε πολιτικές επιθέσεις κατά βουλευτών ή κομμάτων. Πουθενά όμως δεν εμφανίζονται στο προσκήνιο, ενώ η δράση τους δεν είναι αποδεκτή ή αναγνωρισμένη, τουλάχιστον σε ρητορικό επίπεδο. […]
Η ανάπτυξη και γεωγραφική οργάνωση του δικτύου της ελληνικής αμυντικής βιομηχανίας ως τμήμα του συστήματος διοικητικής μέριμνας των Ε.Δ. και του αμυντικού σχεδιασμού της χώρας
Authors: Σύρμας Νικόλαος
Published: August 2021

Στην παρούσα διδακτορική διατριβή εξετάζονται οι διαδικασίες ανάπτυξης και γεωγραφικής οργάνωσης του δικτύου της Ελληνικής Αμυντικής Βιομηχανίας ως τμήμα του συστήματος διοικητικής μέριμνας των Ενόπλων Δυνάμεων και του αμυντικού σχεδιασμού της χώρας. Ειδικότερα μελετάται η χωροθέτηση της ελληνικής αμυντικής βιομηχανίας και επιχειρείται ο εντοπισμός των κύριων γεωπολιτικών, γεωοικονομικών και γεωστρατηγικών παραγόντων που έπαιξαν και παίζουν καθοριστικό ρόλο στην χωροθέτηση αυτή. Η διατριβή αυτή είναι μια θεωρητικά ενημερωμένη εμπειρική έρευνα: Ειδικότερα, επιχειρεί τη δημιουργία ενός νέου θεωρητικού και μεθοδολογικού πλαισίου που είναι βασισμένο σε μια προσπάθεια εμπλουτισμού της «διαρθρωτικής προσέγγισης» στη βιομηχανική γεωγραφία (structural approach) με στοιχεία μιας γεωοικονομικής και γεωστρατηγικής προβληματικής ιδιόμορφης για τα σύγχρονα ελληνικά δεδομένα. Το πλαίσιο αυτό αποτελεί το βασικό εννοιολογικό υπόβαθρο πάνω στο οποίο αρθρώνεται η συγκεκριμένη μελέτη περίπτωσης (case study), δηλ. η εμπειρική έρευνα της γεωγραφικής οργάνωσης και ανάπτυξης της Ελληνικής Αμυντικής Βιομηχανίας. Η διατριβή αποτελείται από πέντε κεφάλαια: Το κεφάλαιο 1 αποτελεί την εισαγωγή στο θέμα. Το κεφάλαιο 2 αναλύει τις διαφορετικές σχολές σκέψης που αναπτύχθηκαν στην προσπάθεια μελέτης των διαδικασιών και παραγόντων χωροθέτησης των βιομηχανικών επιχειρήσεων στις οικονομίες της αγοράς. Αναλύεται επίσης ο ρόλος της γεωπολιτικής στη χωροθέτηση της αμυντικής βιομηχανίας. Στο κεφάλαιο 3 εξετάζεται η ιστορική εξέλιξη της ελληνικής αμυντικής βιομηχανίας από γεωπολιτική σκοπιά. Στο κεφάλαιο 4 εξετάζεται αναλυτικά η σημερινή αναπτυξιακή και γεωγραφική δομή της καθώς και οι βασικοί εξωτερικοί και εσωτερικοί παράγοντες που επηρέασαν και εξακολουθούν να επηρεάζουν τη λειτουργία της. Τέλος το κεφάλαιο 5 περιλαμβάνει τα βασικά συμπεράσματα της διατριβής.
Η σημασία της διασφάλισης ποιότητας στην χρήση υγρών καυσίμων
Authors: Σχοινάς Πέτρος
Published: August 2021

Η Διδακτορική Διατριβή εντάσσεται στα πλαίσια δύο κύριων σημείων της ευρωπαϊκής πολιτικής για τα καύσιμα, στη διασφάλιση ποιότητας και στη αύξουσα χρήση εναλλακτικών καυσίμων. Προσαρμόστηκε σύστημα αποτίμησης της ποιότητας των καυσίμων αυτοκίνησης σε εθνικό επίπεδο (FQMS, European Standard prEN 14274) στα πλαίσια της οδηγίας (European Directive 98/70). Αναπτύχθηκαν νέες μέθοδοι κυρίως μέσω της βελτιστοποίησης των δειγματοληψιών που απαιτούνται, μέσω 600 δειγματοληψιών υγρών καυσίμων αυτοκίνησης κατά τα έτη 2002-2005. Το ποσοστό των αντικανονικών καυσίμων μειώνονταν με την πάροδο των περιόδων δειγματοληψίας καθώς και ότι οι εταιρίες εμπορίας και διάθεσης των καυσίμων παρουσίασαν διαφορετικό χρόνο απόκρισης στις νέες αυστηρότερες προδιαγραφές. Διερευνήθηκε η παραγωγή και χρήση ελαίων από ελληνικές πρώτες ύλες (σπόροι βερίκοκου, ροδάκινου, δαμάσκηνου, στάφυλλων) και από πρώτες ύλες ελαιούχας βάσης (κανναβούρι, πριονίδι, κολοκυθόσπορος) καθώς και η δυνατότητα παραγωγής βιοντήζελ μέσω μετεστεροποίησης των ελαίων αυτών. Διερευνήθηκε το κολοκυθέλαιο ως συστατικό ανάμιξης στο πετρέλαιο θέρμανσης σε ποσοστά ανάμιξης έως 10%. Η αξιοποίηση των ελαίων ακόμη και αυτούσια ως συστατικά ανάμιξης δύναται να γίνει και χωρίς την απαραίτητη μετεστεροποίησή τους. Αναλύθηκαν περίπου 400 ναυτιλιακά καύσιμα κατηγοριών IF-180, IF-380 MDO, MGO κατά το διεθνές πρότυπο ISO 8217: 96. Τα αποτελέσματα έδειξαν μια αρκετά καλή εικόνα της ποιότητας των ναυτιλιακών καυσίμων που παράγονται και διατίθενται διεθνώς. Αναπτύχθηκε μαθηματικό μοντέλο συσχέτισης κινηματικού ιξώδους και θερμοκρασίας υπολειμματικών καυσίμων των κατηγοριών IF-30 έως IF-380, μοντέλο χρήσιμο για τον γρήγορο και ακριβή ποιοτικό προσδιορισμό και πρακτικής σημασίας για την λειτουργικότητα του πλοίου. Η συσχέτιση της πυκνότητας των αναλυθέντων καυσίμων με την θερμοκρασία. είναι απολύτως αναμενόμενα. Συσχετίσεις όπως τέφρας – ολικού υποστήματος, τέφρας - ανθρακούχου υπολείμματος, πυκνότητας- ανθρακούχου υπολείμματος, δείκτη αρωματικότητας – ανθρακούχου υπολείμματος έδωσαν περισσότερο ποιοτικά αποτελέσματα και τάσεις χωρίς να οδηγήσουν σε κάποια μοντελοποίηση.
Συμβολή στη γενικευμένη θεωρία σύνθετων ραβδωτών φορέων με τη μέθοδο συνοριακών στοιχείων
Authors: Μώκος Βασίλειος
Published: August 2021

Η παρούσα διδακτορική διατριβή αποτελεί συμβολή στη γενικευμένη θεωρία σύνθετων ραβδωτών φορέων. Συγκεκριμένα, διατυπώνονται τα προβλήματα ανομοιόμορφης στρέψης και ομοιόμορφης διάτμησης σύνθετων δοκών διατομής τυχόντος σχήματος με τη βοήθεια της γενικευμένης θεωρίας δοκού (ΓΘΔ). Η σύνθετη δοκός (λεπτότοιχη ή χοντρότοιχη) αποτελείται από ομογενή, ισότροπα και γραμμικά ελαστικά υλικά σε επαφή, κάθε ένα από τα οποία μπορεί να περικλείει πεπερασμένο αριθμό εγκλεισμάτων. Τα υλικά έχουν διαφορετικά μέτρα ελαστικότητας και διάτμησης και είναι σταθερά συνδεδεμένα μεταξύ τους. Η ομογενής δοκός (απλής ή πολλαπλής συνοχής) προκύπτει ως μερική περίπτωση, εξισώνοντας ή μηδενίζοντας κατάλληλα τα μέτρα ελαστικότητας και διάτμησης των υλικών. Η γενικευμένη θεωρία δοκού, σε αντίθεση με την τεχνική θεωρία δοκού (Bernoulli και Timoshenko) και τη θεωρία λεπτότοιχων ράβδων (θεωρία Vlasov), περιγράφει τα προβλήματα ανομοιόμορφης στρέψης και ομοιόμορφης διάτμησης με προβλήματα συνοριακών τιμών τα οποία μορφώνονται με τη βοήθεια της τρισδιάστατης θεωρίας ελαστικότητας. Για την αριθμητική επίλυση των προαναφερθέντων προβλημάτων χρησιμοποιείται η άμεση Μέθοδος Συνοριακών Στοιχείων (Boundary Element Method, BEM), ως επίσης και η εξέλιξη αυτής που είναι η Μέθοδος Αναλογικής Εξίσωσης (Analog Equation Method, ΑΕΜ) όπως αυτή αναπτύχθηκε πρόσφατα από τον Katsikadelis. Η αξιοπιστία τόσο της τεχνικής θεωρίας δοκού όσο και της θεωρίας λεπτότοιχων ράβδων εξετάζεται σύμφωνα με τη ΓΘΔ. Επιπλέον, εφαρμόζοντας τη ΓΘΔ και χρησιμοποιώντας τη ΒΕΜ, την ΑΕΜ και τη Μέθοδο Άμεσης Δυσκαμψίας (Direct Stiffness Method, DSM), διερευνάται η επιρροή της στρεπτικής στρέβλωσης και των διατμητικών παραμορφώσεων λόγω τέμνουσας δύναμης στη γραμμική στατική και δυναμική ανάλυση ως επίσης και στη στατική ανάλυση με θεωρία 2ης τάξης (μη γραμμική ή γραμμικοποιημένη) σύνθετων ραβδωτών φορέων. Βάσει των αναλυτικών και αριθμητικών διαδικασιών που αναπτύσσονται παρουσιάζονται αριθμητικά αποτελέσματα. Τα αποτελέσματα είναι σε πολύ καλή συμφωνία με αυτά που προκύπτουν από άλλες αναλυτικές, προσεγγιστικές ή αριθμητικές μεθόδους. Έτσι, καταδεικνύεται η αξιοπιστία και η αποτελεσματικότητα των προτεινόμενων μεθόδων.
Ευφυείς πιθανοτικοί αλγόριθμοι αυτόνομης επισκόπησης εικόνων και εικονοσειρών
Authors: Αλεξανδρόπουλος Θεόδωρος
Published: August 2021

Η παρούσα διατριβή εστιάζει στο πρόβλημα της ανίχνευσης μεταβολών σε εικόνες, με απώτερο στόχο την υποστήριξη εφαρμογών επισκόπησης που βασίζονται σε ευφυείς τεχνικές Επεξεργασίας Εικόνας. Στα πλαίσια της περιγραφής του προβλήματος, αναφέρονται οι παράγοντες που επιβάλλουν την εφαρμογή αλγορίθμων Τεχνητής Νοημοσύνης για την εκτέλεση της εν λόγω διεργασίας. Οι υπάρχοντες αλγόριθμοι ανίχνευσης μεταβολών εμπλέκουν κανόνες απόφασης που προϋποθέτουν την διαθεσιμότητα εκπαιδευτικών ακολουθιών. Ο περιορισμός αυτός αποτρέπει τη χρήση τους στην περίπτωση σύγκρισης ενός ζεύγους εικόνων, καθώς και στην περίπτωση παρατήρησης χρονομεταβλητών ιδιοτήτων θορύβου. Η συνεισφορά της παρούσας διατριβής έγκειται στην πρόταση ενός αλγορίθμου στατιστικής κατάτμησης που ανιχνεύει δομικές μεταβολές σε ζεύγη εικόνων, χωρίς την ανάγκη διαθεσιμότητας εκπαιδευτικών ακολουθιών εικόνων. Κατόπιν της ανάλυσης του προβλήματος ανίχνευσης μεταβολών στη γενική του μορφή, ακολουθεί η παρουσίαση δύο παραλλαγών συστημάτων επισκόπησης. Η πρώτη παραλλαγή επικεντρώνεται στην επιθεώρηση στόχων αυθαιρέτου προσανατολισμού με τη χρήση ψηφιδοπλεγματικών προτύπων. Για την υλοποίησή της προτείνεται ο συνδυασμός ανίχνευσης μεταβολών με διεργασίες χωρικής ταύτισης εικόνων. Επίσης, παρατίθεται ως περιπτωσιακή μελέτη η αξιολόγηση ενός συστήματος επισκόπησης κάτω όψης οχημάτων. Η δεύτερη αλγοριθμική παραλλαγή εστιάζει στην εξαγωγή χαρακτηριστικών από εικονοσειρές με μεταβαλλόμενες συνθήκες έκθεσης, δίνοντας έμφαση την επισκόπηση οδικών δικτύων. Η μεταβλητότητα στις συνθήκες έκθεσης των εν λόγω πεδίων επιβάλλει την αναπροσαρμογή του προτύπου παρασκηνίου, χωρίς την ενσωμάτωση στατικών επικαλύψεων σε αυτό. Για την επίλυση του εν λόγω προβλήματος, προτείνεται ο συνδυασμός του προτεινομένου αλγορίθμου στατιστικής κατάτμησης με μία καινοτόμο συμπληρωματική διεργασία ενημέρωσης παρασκηνίου με καταστολή προσθήκης στατικών επικαλύψεων.
Μικροβιολογικά προβλήματα εθνικών (ethnic) τροφίμων
Authors: Μαχγκούμπ Σαμίρ
Published: August 2021

Η περισσότερη έρευνα που περιλαμβάνει τη μόλυνση κρέατος με τα παθογόνα και την αλλοίωση βακτηρίων έχει επικεντρωθεί στο σφάγιο, φρέσκο κρέας ωστόσο το κρέας μπορεί να μολυνθεί με τους μικροοργανισμούς κατά τη διάρκεια της επεξεργασίας, συσκευασία, διανομή, και η λιανική προετοιμασία και κατεψυγμένος στο σπίτι ή την υπεραγορά και, επομένως, περισσότερες πληροφορίες βακτηρίδια παθογόνων για μόλυνσης επιπέδων και παθογόνων της επίπτωσης καθώς επίσης και της αύξησης/επιβίωσης πρέπει να μαζευτεί στις διαφορετικές θερμοκρασίες αποθήκευσης υπό τους διαφορετικούς όρους συσκευασίας. Αυτές οι πληροφορίες μπορούν χρήσιμος στην ανάπτυξη και την αναθεώρηση Αυτές οι πληροφορίες μπορούν χρήσιμος στην ανάπτυξη και την αναθεώρηση των κρίσιμων σχεδίων σημείου ελέγχου ανάλυσης κινδύνου προκειμένου να βελτιωθεί ο έλεγχος διεργασίας. Προκειμένου να επιτευχθεί αυτός ο στόχος πειραματικό σχεδιάστηκε με τη δειγματοληψία τελικού, προϊόντα που είναι τα πιο στενότητα στον καταναλωτή και επηρεάζονται με όλες τις διαδικασίες και το χειρισμό πριν από την αγορά από τους καταναλωτές, οι κίνδυνοι που συνδέονται με αυτά τα προϊόντα κρέατος μπορούν να αξιολογηθούν. Επομένως, η δυνατότητα να αποτραπούν, να αποβληθούν ή να μειωθούν (σε ένα αποδεκτό επίπεδο) οι βιολογικοί κίνδυνοι στην τροφική αλυσίδα μπορεί να καθοριστεί. […]
Ανάλυση μεταμεταγραφικών δικτύων στη φυσιολογία και τον μετασχηματισμό του πνευμονικού επιθυλίου
Authors: Σγαντζής Νικόλαος
Published: August 2021

Οι ριβονουκλεοπρωτεΐνες που προσδένουν mRNAs με στοιχεία πλούσια σε αδενίνη και ουρακίλη (AU-rich binding proteins - AREBPs), κατέχουν ιδιαίτερη θέση στη μετά-μεταγραφική ρύθμιση της γονιδιακής έκφρασης και εμπλέκονται σε κυτταρικές διαδικασίες που ελέγχουν τον πολλαπλασιασμό, την απόπτωση και τη διαφοροποίηση. Η παρούσα ερευνητική μελέτη αναλύει το βιολογικό ρόλο των ARE-BPs HuR και hnRNPD/AUF1 in vivo, στην ανάπτυξη, στη φυσιολογία και στο μετασχηματισμό του πνεύμονα. Για την ανάλυση αυτή, δημιουργήθηκαν καινοτόμα διαγονιδιακά συστήματα απαλοιφής της HuR και εφαρμόστηκαν πειραματικά πρότυπα καρκινογένεσης. Η καθολική απαλοιφή της HuR στον ποντικό προκαλεί σοβαρές αναπτυξιακές διαταραχές στον πνεύμονα. Συγκεκριμένα, οι αναπτυξιακές διαταραχές στον πνεύμονα των μεταλλαγμένων εμβρύων εμφανίζονται κατά τα στάδια ανάπτυξης του βρογχικού δένδρου. Σύμφωνα με τα αποτελέσματά μας, η HuR δεν επηρεάζει τη διαφοροποίηση του πνευμονικού επιθηλίου, αλλά καθοδηγεί τη διαδικασία της μορφογένεσης των πνευμονικών διακλαδώσεων, κυρίως επηρεάζοντας το μοριακό δίκτυο αμοιβαίων αλληλεπιδράσεων του μεσεγχυματικού ιστού με το πνευμονικό ενδόδερμα. Πιο ειδικά, μοριακές αναλύσεις αποδεικνύουν, ότι η HuR διαμεσολαβεί άμεσα ή έμμεσα στη ρύθμιση της έκφρασης βασικών μορφογενετικών παραγόντων στην ανάπτυξη του πνεύμονα, όπως ο FGF10 και ο ΒΜΡ4. Η αποκλειστική απαλοιφή της HuR στο πνευμονικό επιθήλιο, δεν επηρεάζει την ανάπτυξη του πνεύμονα, αλλά ρυθμίζει το δυναμικό του κυτταρικού πολλαπλασιασμού των πρόδρομων επιθηλιακών και των βλαστικών κυττάρων του πνεύμονα. Η σημασία του ελέγχου της HuR στον πολλαπλασιασμό των κυττάρων αυτών παίζει ζωτικό ρόλο στην αποφυγή ανάπτυξης νεοπλασίας, καθώς επίσης και στον τρόπο απόκρισης του πνευμονικού επιθηλίου σε εξωγενή καρκινογόνο ερεθίσματα. Συγκεκριμένα, η απαλοιφή της HuR από το πνευμονικό επιθήλιο, απουσία καρκινικού ερεθίσματος, προδιαθέτει την ανάπτυξη νεοπλασίας. Αντίστοιχα, παρουσία εξωγενούς καρκινογόνου ερεθίσματος, η αποσιώπηση της HuR ενισχύει την καρκινογένεση και προωθεί τη μετάβαση των νεοπλασιών σε μεταγενέστερα και πιο επιθετικά στάδια Ο μοριακός μηχανισμός με τον οποίο η HuR ασκεί αυτόν τον έλεγχο, φαίνεται να περιλαμβάνει τη ρύθμιση της έκφρασης μορίων-καθοριστών του κυτταρικού κύκλου όπως η β-κατενίνη, καθώς και άλλων μορίων που σχετίζονται με τον καρκίνο του πνεύμονα, όπως το c-fos και η τοποϊσομεράση 2Α. Σε αντίθεση με τη HuR, η καθολική απενεργοποίηση της hnRNPD/AUF1 δεν είναι εμβρυϊκά θνησιγενής, αλλά οι μεταλλαγμένοι ποντικοί που γεννιούνται παρουσιάζουν υψηλή θνησιμότητα μετά τη γαλουχία, έχουν μικρότερο μέγεθος και εμφανίζουν στειρότητα. Παρά την ποικιλότητα του φαινοτύπου των ποντικών αυτών, ο AUF1 δεν είναι απαραίτητος στις αναπτυξιακές διαδικασίες του πνεύμονα. Συνοψίζοντας, η HuR διαδραματίζει κεντρικό ρόλο στις αντιδράσεις των πνευμονικών κυττάρων τόσο κατά την ανάπτυξη όσο και κατά τον μετασχηματισμό του πνευμονικού επιθηλίου, ενώ ο AUF1 δεν φαίνεται να παίζει κάποιο ιδιαίτερο ρόλο στην ανάπτυξη και την παθοφυσιολογία του πνεύμονα.
Developments in the european banking industry
Authors: Αγοράκη Μαρία-Ελένη
Published: August 2021

Corporate governance has become a leading topic of research, considering its importance as an implement for transparency in financial markets and corporations. On the other hand, the role of the banks is fundamental in any economy that urges for strong corporate governance. Banks are “special” financial institutions posing unique corporate governance challenges. However, very little attention has been paid to the corporate governance of banks. Recent scandals in the financial sector have brought corporate governance at the forefront of academic and supervisory attention. Banks’ versatile role in the economic system has caught regulatory and supervisory interest around the world in an effort to inspire high quality corporate governance standards. Board structure, in the sense of board size and composition, and its impact on corporate performance constitutes an indispensable and, at the same time, prevalent theme of the corporate governance discussion. This thesis examines corporate governance issues in the European banking industry. More specifically, it examines the relationship between board structure and performance, on a sample of 57 large European banks, over the period 2002-2006. The board structure mechanisms applied, are the size of the board of directors and the percentage of non-executives on the board. In addition, this study employs different measures of firm financial performance both market-based and accounting based. Control variables for the bank size and risk as well as for the different corporate governance system are included in the models. The empirical analysis also incorporates a number of bank-specific variables. […]
Το νερό στη χημική εκπαίδευση
Authors: Κουκά Άννα
Published: August 2021

In the present study, wetlands of the areas of Acheloos river Delta, Strofilia, Vasiliki and Krioneri are studied from the ecological point of view and their flora and vegetation are correlated with the main abiotic factors of soil and water. For the survey of the flora and the vegetations units’ identification a sufficient number of samplings were made in representative sites of relevant vegetation units of the studied areas. In every sampling site, samples of soil and water - where it was possible - have been also taken, for laboratory processing. On-site measurements have been taken for following water parameters: pH, temperature, redox, alkalinity, CO2 and conductivity. Soil samples were analysed in the laboratory and the identified parameters were: soil particles size (%), soil moisture (%), pH and conductivity, CaCO3 (%,), organic matter (%), total N (mg/100gr, Kjehldahl method), P (mgr / kgr, Olsen method), K (meq/100gr, in ammonium acetate pH 7.0). Water samples were additionally analysed in the laboratory and following parameters were identified: Κ, Νa, Ca, Μg, Cl , ΗC031-, Ν031-,, Ν021-, ΝΗ41+ και S042-. From the parameters statistical analysis those statistically significant were obtained and then correlated with the determined vegetation units and subunits. From the floristic analysis, 405 taxa were identified from the four study areas and more specific, 234 from the Acheloos Delta, 240 from Strofilia, 115 from Vasiliki and 38 from Kryoneri. 176 taxa of them are new records, 4 are Greek endemics and 26 are under a protection status. The life-form spectrum shows that therophytes dominate, followed by hemicryptophytes, except of Kryoneri, where hemicryptophytes and geophytes predominate. The chorological spectrum shows that the Mediterranean chorological elements 192 dominate, followed by Cosmopolitan-Subcosmopolitan ones. From the vegetations analysis five (5) units and eleven (11) subunits were distinguished, as follows: Unit I: Vegetation Groups of shifting dunes ? Subunit Ia. Community with Cakile maritima ? Subunit Ib. Community with Elymus farctus ? Subunit Ic. Community with Ammophila arenaria Unit II: Vegetation Groups of fixed dunes ? Subunits IIa & I Ic. Communities with Juniperus phoenicea ? Subunit IIb. Communities of dune slucks with Bolboschoenus maritimus Unit III: Vegetation Groups of salt meadows and marshes (high salinity) ? Subunit IIIa. Communities with Salicornia and Arthrocnemum, Community with Ruppia maritima ? Subunit IIIb. Communities with Juncus maritimus - J. acutus, Community with Cotula coronopifolia, Community with Tamarix Unit IV: Vegetation Groups of wetlands of lower / moderate salinity Community with Scirpus lacustris - Juncus maritimus Unit V: Vegetation Groups of wetlands of low salinity ? Subunit Va. Community with Cladium mariscus ? Subunit Vb. Communities with Phragmites and Scirpus From the correlation between environmental factors and flora-vegetation we concluded followings:
Ελληνοτουρκικές σχέσεις 1950-55
Authors: Σταματίου Ανδρέας
Published: August 2021

Σκοπός της προτεινόμενης διατριβής είναι να ερευνήσει συστηματικά τις ελληνοτουρκικές σχέσεις κατά την περίοδο 1950-55. Η χρονική αυτή φάση αποτελεί μια ολοκληρωμένη αυτοτελή ενότητα στην ιστορία της εξωτερικής πολιτικής των δύο χωρών και των ελληνοτουρκικών σχέσεων, καθώς υπήρξε μια περίοδος φιλίας, συνεργασίας και προσέγγισης -δεύτερης κατά σειρά- ύστερα από την υπογραφή της συνθήκης της Λωζάννης μέχρι την ρήξη που επήλθε μεταξύ των δύο κρατών και κορυφώθηκε με το πογκρόμ της ελληνικής μειονότητας το 1955. Η ρήξη αυτή μεταξύ των δύο κρατών υπήρξε καθοριστική, αφού με μικρά διαλείμματα επιβιώνει ως σήμερα καθώς οι σχέσεις τους ποτέ δεν επανήλθαν στο σημείο συνεννόησης των αρχών της δεκαετίας του ’50. Η περίοδος αυτή δεν έχει αποτελέσει αντικείμενο συστηματικής μελέτης, ούτε κύριο αντικείμενο έρευνας. Η υπάρχουσα σχετική βιβλιογραφία καλύπτει αποσπασματικά μόνο μικρό μέρος του αντικειμένου ως τμήμα άλλων θεματικών. Επιπλέον, επισημαίνεται η σχετική έλλειψη εξειδικευμένης βιβλιογραφίας για τη συγκεκριμένη θεματική στη συγκεκριμένη περίοδο. Στο πλαίσιο αυτό, η παρούσα εργασία υπήρξε ένα επίπονο εγχείρημα αφενός επειδή κλήθηκε να καλύψει μια πενταετία πλούσια σε διπλωματικές και πολιτικές εξελίξεις και αφετέρου επειδή πολλές φορές χρειάστηκε να ανευρεθούν πρωτογενώς γεγονότα που δεν ήταν γνωστά. […]
Ιδιωτική αρχιτεκτονική στην ελληνιστική Ελλάδα και το ζήτημα της κληρονομιάς της στον ρωμαϊκό κόσμο
Authors: Βασενχόβεν Μαρία-Ευδοκία
Published: August 2021

[…] Κύριος στόχος της εργασίας ήταν η περιγραφή της εκρωμαϊσμένης παράδοσης του λουτρού που διαμορφώθηκε στον ελλαδικό χώρο μετά την κατάκτηση του σαν αποτέλεσμα της αλληλεπίδρασης πολιτισμικών και τεχνολογικών παραγόντων. Δευτερεύων στόχος ήταν η διερεύνηση του βαθμού στον οποίο οι λουτρικές εγκαταστάσεις του ελλαδικού χώρου διαμόρφωσαν τη ρωμαϊκή λουτρική παράδοση. Όπως προκύπτει από τον τίτλο της εργασίας, τα βασικά συστατικά στοιχεία που συγκροτούν την προβληματική του θέματος είναι η ίδια η πρακτική ή τέχνη του λουτρού, οι δύο κυρίαρχες πολιτισμικές παραδόσεις που ήρθαν σε επαφή στον ελλαδικό χώρο στον αρχαίο κόσμο, το ζήτημα της αλληλεπίδρασης τους κατά την διαδικασία του εκρωμαϊσμού και εξελληνισμού του μεσογειακού χώρου, οι χωρικές μονάδες και κατ' επέκταση οι αρχιτεκτονικοί τύποι που φιλοξένησαν τη λειτουργία του λουτρού και η εξέλιξη τους, το πρόβλημα της ταξινόμησης τους σε μία συνεκτική θεώρηση και, τέλος, το πολυσυζητημένο ζήτημα της καταγωγής (ή της μη καταγωγής) της ρωμαϊκής παράδοσης από την ελληνική. […]
Φασματοσκοπική μελέτη Raman του ανταγωνισμού φασεων στον υπεραγωγό MgB₂
Authors: Παρισιάδης Παρασκευάς
Published: August 2021

Σκοπός αυτής της εργασίας είναι η συστηματική διερεύνηση φαινομένων ανταγωνισμού φάσεων σε υλικά της οικογένειας του MgB₂, όπως αυτά γίνονται αισθητά με την τεχνική της φασματοσκοπίας Raman, καθώς και η μελέτη της επίδρασης διάφορων εσωτερικών και εξωτερικών διαταραχών (χημικό δυναμικό, θερμοκρασία, μαγνητικό πεδίο). Συγκεκριμένα, τα συστήματα εμπλουτισμού ηλεκτρονίων Mg(B₁₋ₓCₓ)₂ και Mg₁₋ₓAlₓB₂ βρέθηκαν να παρουσιάζουν μεσοσκοπικό διαχωρισμό φάσης, τόσο σε δομικό όσο και σε ηλεκτρονικό επίπεδο. Στην περίπτωση του Mg₁₋ₓAlₓB₂, ο παραπάνω ισχυρισμός ενισχύεται και από τις διεξοδικές μετρήσεις XRD. Οι δυο παρατηρούμενες φάσεις αντιστοιχούν σε περιοχές πλουσιότερες και φτωχότερες σε συγκέντρωση προσμίξεων, και πιθανότατα σε διαφορετικές πυκνότητες ηλεκτρονιακού φορτίου, οι οποίες αντικατοπτρίζονται στη διαφορετική τιμή της σύζευξης ηλεκτρονίου-φωνονίου του E2g ρυθμού με τις σ-ηλεκτρονικές καταστάσεις. Βασικό χαρακτηριστικό των φασμάτων Raman αποτελεί η εμφάνιση δύο κλάδων για το E2g φωνόνιο, τόσο σε επανακανονικοποιημένη (~600 cm⁻¹) όσο και σε μη-επανακανονικοποιημένη (~850 cm⁻¹) συχνότητα. Τα φάσματα Raman παρέχουν μια ικανοποιητική εξήγηση για την εξάρτηση της Tc με την αντικατάσταση, μέσω της εξίσωσης McMillan, σε χαμηλά επίπεδα συγκεντρώσεων, ενώ για μεγαλύτερες συγκεντρώσεις περισσότερο πολύπλοκα φαινόμενα φαίνεται να διέπουν τον υπεραγώγιμο μηχανισμό του συστήματος. Ο εμπλουτισμός οπών επίσης μελετήθηκε μέσω της ένωσης Mg₁₋ₓLiₓB₂, ενώ από τη διπλή αντικατάσταση Mg₁₋ₓLiₓ(B₁₋yCy)₂ προκύπτει ότι οπές και ηλεκτρόνια αλληλεπιδρούν με τις π- και σ- καταστάσεις αντίστοιχα, χωρίς οι επιδράσεις τους στο χημικό δυναμικό να είναι αθροιστικές. Επιπλέον, η εισαγωγή μαγνητικών ιόντων, αντικαθιστώντας το Mg με το ισοηλεκτρονικό του Μn, αφήνει το E2g φωνόνιο σχεδόν ανεπηρέαστο, μειώνει όμως δραματικά την Tc, σύμφωνα με τη θεωρία των Abrikosov- Gor’kov για τις μαγνητικές προσμίξεις σε υπεραγωγούς. Τα άνωθι συστήματα δε φαίνεται να παρουσιάζουν ανταγωνισμό φάσεων, δείχνοντας ότι ανάλογα φαινόμενα προκύπτουν κατά κύριο λόγο εξαιτίας του εμπλουτισμού ηλεκτρονίων. Οι μετρήσεις χαμηλών θερμοκρασιών σε διάφορα υλικά έδωσαν ισχυρές ενδείξεις για την ύπαρξη αναρμονικότητας του μαλακού (~600 cm⁻¹) τρόπου ταλάντωσης. Επιπλέον, παρατηρήθηκαν ενδιαφέροντα στοιχεία στο ηλεκτρονικό συνεχές των φασμάτων Raman, τα σημαντικότερα των οποίων είναι η εμφάνιση της κορυφής 2Δσ, η οποία πιθανόν να αντιστοιχεί στο μεγαλύτερο εκ των δύο υπεραγώγιμων χασμάτων, και μία ασυμμετρία, πιθανά συσχετιζόμενη με την εμφάνιση ενός νέου χάσματος, όπως συμβαίνει σε αρκετούς υπεραγωγούς υψηλών θερμοκρασιών. Τέλος, έλαβε χώρα μία πρωταρχική έρευνα συνδυασμένων μετρήσεων Raman με μαγνητικό πεδίο, όπου παρατηρήθηκαν κάποια ενδιαφέροντα νέα φασματικά χαρακτηριστικά, όπως η ενίσχυση συγκεκριμένων τρόπων ταλάντωσης.
Ανάπτυξη αλγορίθμων για την επεξεργασία δεδομένων φυσικής γλώσσας
Authors: Δετοράκης Ζαχαρίας
Published: August 2021

Στα πλαίσια της Διδακτορικής Διατριβής αναπτύχθηκε ένα σύστημα αυτόματης κατασκευής μορφολογικών λεξικών. Το σύστημα αυτό αποτελείται από τρία επιμέρους υποτμήματα συνδεδεμένα σειριακά, ώστε καθένα να λαμβάνει ως είσοδο την έξοδο του προηγουμένου. Το πρώτο υποσύστημα δέχεται ως είσοδο τη συλλογή κειμένων που θα αποτελέσει τη βάση δημιουργίας του μορφολογικού λεξικού και αναγνωρίζει τις λέξεις που υπάρχουν σε αυτήν δημιουργώντας μια λίστα μοναδικών λέξεων. Η λίστα αυτή αποτελεί την είσοδο του δεύτερου υποσυστήματος, που στοχεύει στο χωρισμό των λέξεων που έχουν αναγνωριστεί σε δύο τμήματα, το θέμα και την κατάληξη. Για την υλοποίηση του δεύτερου υποσυστήματος αναπτύχθηκαν τρεις διαφορετικές παραλλαγές: α. ένα ευρετικό σύστημα, β. ένα σύστημα που βασίζεται στην απόσταση Levenshtein και γ. ένα σύστημα που βασίζεται στους γενετικούς αλγορίθμους. Η τρίτη παραλλαγή είναι εκείνη που δίνει τα βέλτιστα αποτελέσματα και επιτρέπει μέσω ενός περιορισμένου συνόλου εκπαίδευσης την εύκολη προσαρμογή στις απαιτήσεις του χρήστη σε ότι αφορά την μορφολογική ανάλυση. Η έξοδος του δεύτερου υποσυστήματος, με οποιαδήποτε από τις τρεις παραλλαγές και αν υλοποιηθεί είναι η λίστα λέξεων της εισόδου χωρισμένη σε θέματα και καταλήξεις. Το τρίτο και τελευταίο υποσύστημα παίρνει ως είσοδο τις χωρισμένες λέξεις και επιχειρεί να ομαδοποιήσει τα θέματά τους με τρόπο τέτοιο που να προσομοιώνει τα κλιτικά παραδείγματα ενός μορφολογικού λεξικού. Κάθε θέμα αποτελεί ξεχωριστό στοιχείο εισόδου με χαρακτηριστικά τις καταλήξεις που απαντώνται στο σύνολο των λέξεων. Τα θέματα ομαδοποιούνται σταδιακά χρησιμοποιώντας έναν συσσωρευτικό αλγόριθμο δημιουργώντας ομάδες με παρόμοια χαρακτηριστικά.
Η γυμναστική στην πρωτοβάθμια εκπαίδευση
Authors: Τσούμας Αθανάσιος
Published: August 2021

Αντικείμενο της διατριβής είναι η διερεύνηση των διεργασιών που ανέδειξαν το μάθημα της γυμναστικής σε παιδαγωγικό αντικείμενο ιδιαίτερου ενδιαφέροντος και, συγχρόνως, σε δημόσιο εγχείρημα του ελληνικού κράτους κατά τα πρώτα εκατό, περίπου, χρόνια του βίου του. Ειδικότερα, η διατριβή αναλύει τις μεταβολές στους στόχους, το περιεχόμενο τις αρχές γυμναστικής στην πρωτοβάθμια εκπαίδευση, την περίοδο από το 1834 έως το 1936. Η επιλογή της μελέτης των ιδεολογικών λειτουργιών του μαθήματος στην πρώτη, κυρίως, εκπαιδευτική βαθμίδα, σχετίζεται με το γεγονός ότι την εν λόγω ιστορική περίοδο το δημοτικό σχολείο συνιστά μια διακριτή και εν μέρει αυτόνομη σχολική πραγματικότητα, εν πολλοίς ταξικά προσδιορισμένη και οριοθετημένη, και όχι την αφετηρία ενός αυτονόητου εκπαιδευτικού συνεχούς. Έτσι, σε αντίθεση με ό,τι συμβαίνει σήμερα, η ύλη των μαθημάτων δεν προσφερόταν με τη μορφή «ομόκεντρων κύκλων», έτσι ώστε να επαναλαμβάνεται στα βασικά της σημεία από το Δημοτικό ως το Γυμνάσιο. Όπως θα φανεί στη συνέχεια της ανάλυσής μας, σε ό,τι αφορά ειδικά στο μάθημα της «γυμναστικής», αποτελεί κοινή αντίληψη της εποχής ότι οι παραλλαγές στη μέθοδο της διδασκαλίας της και τη διδακτέα ύλη προσαρμόζονταν όχι μόνο στις βιολογικές και αντιληπτικές ικανότητες των μαθητών αλλά και στην κοινωνικό-ταξική τους θέση. Η μελέτη αυτή, διερευνά τις αφετηρίες τις πρώτες απόπειρες εισαγωγής του μαθήματος, που συμπίπτουν με την έκδοση του πρώτου νόμου της αντιβασιλείας για την οργάνωση της δημοτικής εκπαίδευσης, το 1834. Κριτήριο επιλογής αυτού του νόμου αποτέλεσε το γεγονός ότι στα άρθρα του η σωματική άσκηση βρήκε την πρώτη θεσμική της κατοχύρωση, ως αυτόνομο μάθημα, στη δημοτική εκπαίδευση. Όμως αυτή η επιλογή δεν συνεπάγεται και την υποβάθμιση της πνευματικής δραστηριότητας και των εκπαιδευτικών πρακτικών που είχαν αναπτυχθεί στον ελληνικό χώρο πολύ πριν από τη δημιουργία του ελληνικού κράτους. Έτσι, λοιπόν, οι πρώτες ενότητες της διατριβής ανασυγκροτούν συνοπτικά, εν είδει προκαταρκτικής εισαγωγής, τους λόγους περί σωματικής άσκησης που αρθρώθηκαν ήδη από τους νεοέλληνες διαφωτιστές, στο πλαίσιο μιας φιλελεύθερης οπτικής, αλλά και τις πρώτες σχετικές εκπαιδευτικές κατευθύνσεις του πρώτου κυβερνήτη της Ελλάδας, του Ιωάννη Καποδίστρια. Η μελέτη απολήγει στις νομοθετικές ρυθμίσεις του 1933 σχετικά με τη «σωματική αγωγή» και τον αντίκτυπο τους μέχρι την περίοδο έναρξης της μεταξικής δικτατορίας, το 1936. Η επιλογή αυτή σχετίζεται με το γεγονός ότι η νέα πραγματικότητα που δημιουργήθηκε τόσο στο χώρο της εκπαίδευσης όσο και στην ευρύτερη δημόσια σφαίρα με την επιβολή του ιδιάζοντος καθεστώτος της 4ης Αυγούστου χρήζει ιδιαίτερης προσέγγισης και ως εκ τούτου αποτελεί ένα νέο πεδίο έρευνας που ξεπερνά τα πλαίσια αυτής μελέτης. […]
Η ποντοπόρος εμπορική ναυτιλία των Επτανήσων την εποχή της βρετανικής κατοχής και προστασίας και η κεφαλληνιακή υπεροχή (1809/15-1864)
Authors: Καπετανάκης Παναγιώτης
Published: August 2021

[…] Η εργασία μας καταπιάνεται με τη μελέτη των συνθηκών ένταξης των, υπό βρετανική προστασία, Ηνωμένων Πολιτειών των Ιονίων Νήσων (αλλιώς, Ηνωμένα Κράτη των Ιονίων Νήσων ή Ηνωμένο Κράτος των Ιονίων Νήσων, εν συντομία, Ιόνιο Κράτος, 1815-64) και των λιμανιών τους, στις οικονομικές και εμπορικές δομές του βόρειου Ατλαντικού και, ειδικότερα, στις οικονομικές και εμπορικές δομές της Μεσογείου, κατά την εποχή του 19ου αιώνα.¹ Παράλληλα, επιχειρείται η εξέταση των όρων συγκρότησης, λειτουργίας και ανάπτυξης της, υπό ιονική σημαία, ποντοπόρου, εμπορικής ναυτιλίας των υπηκόων του Ιονίου Κράτους, καθώς και η μελέτη της συμμετοχής της τελευταίας στον καταμερισμό εργασίας του μεσογειακού και, εν γένει, του ευρωπαϊκού, θαλάσσιου εμπορίου, κατά την περίοδο του 19ου αιώνα.² Στόχος της ερευνάς μας είναι η ανάδειξη της θέσης και του ρόλου των επτανησιακών λιμανιών στις εμπορικές οδούς, τοπικές, υπέρ-τοπικές και διεθνείς, που διέσχιζαν τη Μεσόγειο, κατά την περίοδο ύπαρξης του Ιονίου Κράτους, καθώς, και η ανάδειξη των παραγόντων εκείνων, που επέτρεψαν σε μία περιφερειακή, εμπορική ναυτιλία ενός μικρού (από άποψη γεωγραφικής και πληθυσμιακής έκτασης) και υπό ξένη προστασία, κράτους, όπως είναι η υπό εξέταση περίπτωση του Ιονίου Κράτους, να λειτουργήσει με όρους αυτονομίας και να διεκδικήσει με αξιώσεις τη συμμετοχή της στο ανταγωνιστικό και απαιτητικό εμποροναυτιλιακό περιβάλλον της Μεσογείου. Πρόκειται για μία επιχειρηματική προσπάθεια των επτανησίων πλοιάρχων, πλοιοκτητών και εμπόρων, κυρίως, των Κεφαλλήνων, που, όπως θα φανεί στα κεφάλαια που ακολουθούν, συνέβαλε όχι μόνο στο να μετεξελιχθεί η εμπορική τους ναυτιλία σε έναν αξιόλογο υπερ-τοπικό — περιφερειακό πάροχο μεταφορικών υπηρεσιών προς τρίτες χώρες, με τάσεις, μάλιστα, εξειδίκευσης στη μεταφορά χύδην φορτίων σιτηρών, αλλά και στο να αναδειχθεί το ίδιο το νησιωτικό Ιόνιο Κράτος στην θέση ενός εκ των πλέον σημαντικών ναυτότοπων των μεσογειακών και, εν γένει, των ευρωπαϊκών θαλασσών, της εποχής των μέσων του 19ου αιώνα.³ […]
Ο εμφύλιος πόλεμος στα Μαστοροχώρια και την Αετομηλίτσα της Κόνιτσας
Authors: Τσίου Αγόρω
Published: August 2021

Η διατριβή αυτή εγγράφεται στη γενικότερη προβληματική γύρω από την ιστορία της ελληνικής Αντίστασης, και του Εμφυλίου πολέμου που ακολούθησε, και επικεντρώνεται σε ένα περιορισμένο γεωγραφικά χώρο, ο οποίος καλύπτει τις κοινότητες του Δήμου Μαστοροχωρίων της Επαρχίας Κόνιτσας, και τις γειτονικές κοινότητες Κερασόβου και Αετομηλίτσας (Ντέντσικου) του Νομού Ιωαννίνων. Η ανίχνευση των αιτίων και των ορίων του διχασμού που διαπέρασαν τον πληθυσμό των Μαστοροχωρίων και της Αετομηλίτσας κατά την περίοδο της Κατοχής και του Εμφυλίου, και που αφορούσαν το δίπολο Κομμουνισμός ή Εθνικοφροσύνη, ήταν ο αρχικός στόχος αυτής της διατριβής. Την περίοδο της Κατοχής, δεδομένης της απουσίας ενεργού δράσης από τον παλαιοκομματικό κόσμο, το Κ.Κ.Ε αναδείχτηκε σε δύναμη εξουσίας και κάλυψε το οργανωτικό κενό που είχε προκόψει με τις οργανώσεις του, κυρίως το Ε.Α.Μ.-Ε.Λ.Α.Σ. Στην ίδια ιστορική συγκυρία ιδρύθηκε ο Ε.Δ.Ε.Σ. με αρχηγό το Ναπολέοντα Ζερβά, ο οποίος «δεδομένου ότι οι φιλοδοξίες του προσέκρουαν στο ΕΑΜ, έθεσε σε ενέργεια το σχέδιο του να ηγηθεί της αντιεαμικής παράταξης»1 Ακολούθησαν η σύγκρουση Ε.Λ.Α.Σ.-Ε.Δ.Ε.Σ. το 1943 και 1944 (κυρίως στην Ήπειρο), τα Δεκεμβριανά που έλαβαν χώρα με την παρέμβαση των Άγγλων το Δεκέμβριο του 1944, η Λευκή Τρομοκρατία σε βάρος των Αγωνιστών της Εαμικής προέλευσης Εθνικής Αντίστασης, και τέλος ο Εμφύλιος. Στη διατριβή αυτή επιχειρείται η διερεύνηση των αιτιών του διχασμού και της πόλωσης που δημιουργήθηκαν στα Μαστοροχώρια, ενταγμένων στο ευρύτερο πλαίσιο της αντιπαράθεσης μέχρι και το τέλος του Εμφυλίου. Ένας άλλος στόχος είναι η ανίχνευση της στάσης των κατοίκων τους σε όλη τη διάρκεια αυτής της αντιπαράθεσης. […]
Τεχνικές για την βελτιστοποίηση και αποδοτική απεικόνιση παράλληλων κωδίκων σε υπολογιστικούς κόμβους με πολυνηματικές και πολυπύρηνες αρχιτεκτονικές μικροεπεξεργαστών
Authors: Αναστόπουλος Νικόλαος
Published: August 2021

Οι πολυπύρηνες και πολυνηματικές αρχιτεκτονικές κερδίζουν συνεχώς έδαφος τα τελευταία χρόνια αποτελώντας πλέον τον κανόνα στη σχεδίαση των επεξεργαστών σε ένα ευρύ φάσμα εφαρμογών. Για να μπορούν να αξιοποιήσουν τα προγράμματα του χρήστη τις δυνατότητές τους, είναι απαραίτητη μια γενικότερη στροφή προς την εκμετάλλευση του παραλληλισμού επιπέδου νημάτων (thread-level parallelism - TLP) που μπορεί να εξαχθεί από αυτά. Σε αυτό το νέο περιβάλλον τίθενται επομένως μια σειρά από σημαντικές προκλήσεις στον προγραμματιστή, όπως ο εντοπισμός, η έκφραση και η απεικόνιση του παραλληλισμού, ο συγχρονισμός μεταξύ των νημάτων και η αποδοτική διαχείριση των πόρων της υποκείμενης αρχιτεκτονικής. Συμβατικές τεχνικές παραλληλοποίησης και συγχρονισμού που έχουν προταθεί στη βιβλιογραφία είναι θεωρητικά εφαρμόσιμες στις νέες αρχιτεκτονικές, όμως είτε καλύπτουν συγκεκριμένα είδη εφαρμογών με προφανή και άμεσα εκμεταλλεύσιμο παραλληλισμό, είτε δε λαμβάνουν υπόψη τις ιδιαιτερότητες κάθε αρχιτεκτονικής στη διαχείριση των πόρων με αποτέλεσμα να οδηγούν σε μειωμένη απόδοση. Στα πλαίσια αυτής της διατριβής εξετάζουμε τεχνικές που έχουν σαν στόχο τον εντοπισμό και την απεικόνιση του παραλληλισμού καθώς και τον αποδοτικό συγχρονισμό σε αρχιτεκτονικές επεξεργαστών με Ταυτόχρονο Πολυνηματισμό (Simultaneous Multithreading - SMT) και Πολυεπεξεργασία σε Επίπεδο Τσιπ (Chip-level Multiprocessing - CMP). Διερευνούμε εναλλακτικές τεχνικές παραλληλοποίησης που στηρίζονται στην ιδέα της βοηθητικής νημάτωσης (helper threading) και οι οποίες προορίζονται κυρίως για εφαρμογές με ασαφή, ακανόνιστο ή και μηδενικό εγγενή παραλληλισμό. Τέτοιες εφαρμογές δε θα μπορούσαν να λάβουν σημαντικά οφέλη αν εκτελούνταν σε κάποιο παραδοσιακό σύστημα πολυεπεξεργασίας ή χρησιμοποιώντας κάποια παραδοσιακή τεχνική παραλληλοποίησης. Στις αρχιτεκτονικές SMT χρησιμοποιούμε τη βοηθητική νημάτωση για να αποφορτίσουμε το κύριο νήμα μιας εφαρμογής από χρονοβόρες λειτουργίες πρόσβασης στη μνήμη. Σε αρκετές περιπτώσεις επιτυγχάνουμε αξιοσημείωτα αποτελέσματα, ωστόσο οι συγκρούσεις ανάμεσα στα εκτελούμενα νήματα για κοινούς πόρους του επεξεργαστή καθιστούν δύσκολη την επίτευξη μεγαλύτερων επιταχύνσεων. Στην κατεύθυνση αυτή προτείνουμε ένα πλαίσιο για την υλοποίηση αποδοτικών λειτουργιών συγχρονισμού, οι οποίες σε σύγκριση με άλλες υλοποιήσεις είναι σε θέση να προσφέρουν τον καλύτερο συμβιβασμό ανάμεσα στην αποδοτική διαχείριση πόρων και τη χαμηλή καθυστέρηση. Στις αρχιτεκτονικές CMP χρησιμοποιούμε τη βοηθητική νημάτωση για να αποφορτίσουμε το κύριο νήμα από πραγματικούς υπολογισμούς, αξιοποιώντας έναν προηγμένο μηχανισμό συγχρονισμού στο υλικό, αυτόν της μνήμης διενεργειών (transactional memory - ΤΜ). Παρουσιάζουμε ένα σχήμα υποθετικής παραλληλοποίησης (speculative parallelization), μέσω του οποίου καταφέρνουμε να επιταχύνουμε μια περίπτωση εφαρμογής για την οποία οποιοδήποτε συμβατικό σχήμα παραλληλοποίησης μέχρι τώρα είχε αρνητικά αποτελέσματα.
Η θρησκευτική ελευθερία κατά τη νομολογία του Αρείου Πάγου
Authors: Ανδρουτσόπουλος Γεώργιος
Published: August 2021

[…] Αντικείμενο της παρούσας εργασίας είναι η μελέτη της θρησκευτικής ελευθερίας μέσα από τη νομολογία του Αρείου Πάγου και, ακριβέστερα, η μελέτη του τρόπου με τον οποίο το Ανώτατο Ακυρωτικό Δικαστήριο έχει διαπλάσει, μέσα από τη νομολογία του, από την ίδρυσή του μέχρι και σήμερα, την έννοια της θρησκευτικής ελευθερίας, επομένως και όλων εκείνων των αορίστων νομικών εννοιών που συνθέτουν και σημασιοδοτούν την ταυτότητά της. […]
Οι επιπτώσεις της εισαγωγής της τηλεματικής στην παραγωγικότητα νοσοκομειακής μονάδας
Authors: Κοντογουλίδου Χριστίνα
Published: August 2021

Η παρούσα διατριβή αφορά τη διερεύνηση της επίδρασης της χρήσης των Ολοκληρωμένων Πληροφοριακών Συστημάτων στην παραγωγικότητα των Δημόσιων Νοσοκομειακών μονάδων της Ελλάδας. Η χρήση των Ολοκληρωμένων Πληροφοριακών Συστημάτων μετρήθηκε με δύο εναλλακτικούς τρόπους μέτρησης (την ύπαρξη και τον βαθμό ικανοποίησης των χρηστών). Ως παράμετροι ανάλυσης χρησιμοποιήθηκαν το μέγεθος και η γεωγραφική τοποθεσία των νοσοκομειακών μονάδων. Τα δεδομένα που αναλύθηκαν συλλέχθηκαν από τις Διοικήσεις των Νοσοκομειακών Μονάδων μέσω ειδικά διαμορφωμένου ερωτηματολογίου. Η παραγωγικότητα των 36 νοσοκομειακών μονάδων που αποκρίθηκαν συνολικά αναλύθηκε με βάση τη μέθοδο Data Envelopment Analysis (DEA) και τη μέθοδο των Δεικτών μερικής παραγωγικότητας. Για το σκοπό αυτό προσδιορίσθηκαν δείκτες μερικής παραγωγικότητας οι οποίοι αποτυπώνουν τις εσωτερικές λειτουργίες και διεργασίες των νοσοκομειακών μονάδων .Επιπρόσθετα χρησιμοποιήθηκε και η έννοια του "σύνθετου" Δείκτη, τα αποτελέσματα του οποίου συγκρίνονται με αυτά της μεθόδου DEA. Η στατιστική ανάλυση κατέδειξε, ότι η χρήση των Ολοκληρωμένων Πληροφοριακών Συστημάτων μετρούμενη και με τους δύο τρόπους μέτρησης, επιδρά θετικά στην παραγωγικότητα των Νοσοκομειακών Μονάδων συνολικά και κατά κατηγορία μεγέθους Επιπρόσθετα τα ευρήματα αυτά επιβεβαιώνονται και από τον "σύνθετο" Δείκτη. Η παρούσα εργασία αποτυπώνει για πρώτη φορά στην χώρα μας την θετική επίδραση της χρήσης των Ολοκληρωμένων Πληροφοριακών Συστημάτων στην παραγωγικότητα των δημόσιων Νοσοκομειακών Μονάδων. Η εργασία καταλήγει σε προτάσεις, οι οποίες στηρίζονται στα ευρήματα που προέκυψαν από την εφαρμοσθείσα ποσοτική και στατιστική ανάλυση.
Κινητή τηλεφωνία
Authors: Εκμεκτζιάν Ελισάβετ
Published: August 2021

Το κινητό τηλέφωνο και οι υπηρεσίες που προσφέρει στους χρήστες του, αποτελεί το πιο χρήσιμο και απαραίτητο προσωπικό εργαλείο επικοινωνίας που ο σύγχρονος άνθρωπος έχει διαρκώς μαζί του, όπου και αν βρίσκεται. Η ραγδαία εξάπλωσή του, καθώς και η διαρκής εξέλιξή του, αποτελούν τις ισχυρότερες ενδείξεις οι οποίες επιβεβαιώνουν τη σημασία που έχει προσδώσει στο συγκεκριμένο αντικείμενο ο σύγχρονος άνθρωπος. Η σημασία αυτή αποτελεί και το κεντρικό θέμα της παρούσας έρευνας, όπως τη βιώνουν και επιλέγουν να την περιγράφουν οι ίδιοι οι έφηβοι και νέοι χρήστες των κινητών τηλεφώνων. Μέσω αυτής αναδύονται ενδιαφέροντα θέματα σχετικά με τη επίδραση των νέων μέσων επικοινωνίας τόσο στη ρύθμιση και τον προγραμματισμό της βιωμένης καθημερινότητας των σύγχρονων υποκειμένων, όσο και στη διαμόρφωση των κοινωνικών σχέσεων και επακολούθως στη συγκρότηση της αυτοεικόνας και της κοινωνικής ταυτότητας των μετανεωτερικών υποκειμένων. Η προσέγγιση της συγκεκριμένης καθημερινής πρακτικής μέσω του βιωμένου νοήματος που έχει για τους ίδιους τους κοινωνικά δρώντες, οδηγεί στη διατύπωση συμπερασμάτων σχετικά με τρόπο που οι τελευταίοι σχετίζονται τόσο με τον εαυτό τους όσο και με τους άλλους. Ο έλεγχος και η ελευθερία αποτελούν τα δύο μετανεωτερικά άκρα μεταξύ των οποίων προσπαθεί να ισορροπήσει το κοινωνικό υποκείμενο και το κινητό τηλέφωνο αποτελεί τον από μηχανής θεό σε αυτή του την προσπάθεια.